กรมควบคุมโรค เริ่มกระจายวัคซีนไฟเซอร์ ฉีดเป็นเข็ม 3 กระตุ้นภูมิคุ้มกันบุคลากรด่านหน้า
นพ.โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวว่า วันนี้กรมควบคุมโรค ได้เริ่มทยอยจัดส่งวัคซีนไฟเซอร์ ล็อตที่ได้รับสนับสนุนจากรัฐบาลสหรัฐอเมริกา โดยส่งไปยังโรงพยาบาลในกรุงเทพฯ และปริมณฑล เพื่อฉีดเป็น Booster dose (เข็ม ) ให้แก่บุคลากรทางการแพทย์และสาธารณสุขที่ทำงานด่านหน้าในการดูแลผู้ป่วยโควิด-19 ด้าน นพ.สุระ วิเศษศักดิ์ รองปลัดกระทรวงสาธารณสุข ในฐานะประธานคณะทำงานด้านบริหารจัดการการให้บริการวัคซีนป้องกันโรคโควิด-19 กรณีวัคซีนโควิดไฟเซอร์ กล่าวว่า ทั่วประเทศจะได้รับวัคซีนครบทุกจังหวัด เพื่อเร่งฉีดเป็นกระตุ้นเข็ม 3 ให้กับบุคลากรทางการแพทย์และสาธารณสุขที่ทำงานด้านหน้า ซึ่งจะมีการทยอยส่งไปให้เบื้องต้น จะส่งไปเป็นจำนวน 50% ของบุคลากรที่ได้ลงชื่อตามความสมัครใจไว้ในแต่ละโรงพยาบาล คาดว่าจะมีการดีเดย์ฉีดพร้อมกันทั่วประเทศใน 2-3 วันนี้ แต่พื้นที่ไหนที่ได้รับวัคซีนแล้ว มีความพร้อมก็สามารถฉีดก่อนได้ทันที ส่วนเรื่องโปร่งใสของข้อมูลการฉีดวัคซีนไฟเซอร์นั้น แต่ละโรงพยาบาลจะสามารถเช็กรายชื่อบุคลากรที่มีความประสงค์รับวัคซีนกระตุ้นเข็มที่ 3 ได้ ส่วนประชาชนทั่วไปก็สามารถตรวจสอบข้อมูลนี้ได้ เพราะทุกโดสที่ฉีดจะต้องมีการรายงานผลเข้ามาที่ MOPH IC ของกระทรวงสาธารณสุข